Ons is almal ook so bietjie verstrooid, wat groot sports afgee, veral as jy teen skemer by die enigste hotel in ’n Botswana-eendonkiedorpie aankom en hoor die bespreking wat jy gemaak het, vir die vorige maand was. En hulle is vol, dankie. Dis nou nadat ek vir my skoonouers oortuig het om saam met my familie op vakansie te gaan en vir my ma en pa ‘n goeie preek afgesteek het om hulself te gedra.
Of “Onthou jy die keer toe Pappa se malariamedisyne hom mal gemaak het en hy jou met die videokamera gegooi het?” #truestory.
Vanjaar gaan ons groot en het ek vir ons ’n Italiaanse avontuur, genaamd die #ReismierAvontuur beplan. Ons reis onafhanklik, wat nie altyd so goeie idee is met ’n familie soos myne nie, maar dit aansienlik goedkoper maak. Een van die beste maniere om geld te spaar wanneer jy reis, is om ‘n groep mense bymekaar te maak. Hoe meer mense, hoe minder geld.
Ek was al twee keer in Italië vir werk en dit bly een van my gunsteling-lande en ’n bestemming wat ek nog altyd met my man, sy en my ouers wil deel. Ek het ons reisplan uitgewerk sodat ek hulle ’n hoogtepunt van alles kan wys, drie dae in Rome, drie dae in Toskane en dan drie dae in die Cinque Terre, vir ’n bietjie son, see en natuur.
Ek het ook nou al verskeie kere by vriende en familie gehoor van hoe oulik Airbnb is en hoeveel geld jy daarmee kan bespaar en het meeste van ons verblyf deur hulle bespreek. My ma en skoonma-hulle hou van bietjie luuksheid en ek het vir ons relatiewe ghrênd woonstelle bespreek, maar hulle kos steeds die fraksie van ’n hotel.
Die realiteit is dat die Euro vir die rand aanhou bloedneus slaan en Europa en veral Italië ’n duur bestemming vir Suid-Afrikaners is. Alhoewel ek nou nie gaan poog om Rome op tien Euro per dag probeer doen nie, is ek opsoek na waarde vir my geld. Ek wil steeds lekker eet en drink, en dit so goedkoop as moontlik doen. Ek wil ook vir jou wenke gee oor hoe jy ’n soortgelyke toer kan aanpak, sou jy dit onafhanklik wil doen.